b'\n_START_ARTICLE_\nFranc Flere\n_START_SECTION_\n\xc5\xbdivljenje\n_START_PARAGRAPH_\nRodil se je 3. julija 1945 v Krtini pri Dom\xc5\xbealah. Harmoniko je za\xc4\x8del igrati \xc5\xbee kot otrok, \xc5\xa1e pred tem pa se je rad igral, da jo \xc5\xbee ima, saj je ve\xc4\x8dkrat vzel kak\xc5\xa1no \xc5\xa1katlo od \xc4\x8devljev, si jo pripasal na rame in ob tem pel. Preden je \xc5\xa1el k vojakom, se je prijavil na oddajo Poka\xc5\xbei, kaj zna\xc5\xa1, vendar so ga zavrnili, saj je igral takrat \xc5\xa1e zelo nepriljubljeno diatoni\xc4\x8dno harmoniko. Po vrnitvi domov je leta 1963 ponovno poskusil, tokrat zelo uspe\xc5\xa1no - ne samo, da je bil sprejet, v oddaji je celo zmagal._NEWLINE_Pot na Radio Ljubljana sta mu odprla Vilko Ovsenik in Boris Kova\xc4\x8di\xc4\x8d, ki sta v njem prepoznala izjemen \xc4\x8dut za glasbo. Leta 1965 je ustanovil svoj Ansambel Franca Flereta. Prvo plo\xc5\xa1\xc4\x8do so posneli leta 1969, ko sta v triu z njim igrala kitarist Janez Omahna in basist Ciril Jerman. Pozneje se je zasedba ve\xc4\x8dkrat spremenila. Z ansamblom je nastopil tudi na prvih treh izvedbah Festivala narodnozabavne glasbe Ptuj in bil vedno nagrajen z nagrado za najbolj\xc5\xa1o in\xc5\xa1trumentalno izvedbo. Bolj kot po odli\xc4\x8dnih festivalskih nastopih pa so si ga Ptuj\xc4\x8dani zapomnili po neumornem igranju po festivalu, kjer je \xc5\xa1e dolgo zabaval mno\xc5\xbeico._NEWLINE_Njegove najbolj poznane pesmi so Ljubezen mamina, Marjetka, Belo pismo in Rde\xc4\x8di nageljni. Posebno zanimivo je dejstvo, da je prav za njegov ansambel svoje prvo besedilo napisal tudi priznan pisatelj in besedilopisec Ivan Sivec. Skupno je v bazi zdru\xc5\xbeenja SAZAS registriranih 107 njegovih del._NEWLINE_Zasebno je bil Franc Flere o\xc4\x8de treh h\xc4\x8dera in dedek sedmih vnukov. Dve h\xc4\x8deri sta poro\xc4\x8deni z glasbenikoma, in sicer ena z basistom Ansambla Svetlin Toma\xc5\xbeem Svetlinom, ena pa s pevcem nekdanjega zelo priljubljenega Ansambla Slapovi Jo\xc5\xbeetom Skubicem._NEWLINE_Zadnja leta je pre\xc5\xbeivel v domu upokojencev v \xc5\xa0marjeti. Umrl je 9. septembra 2017.\n_START_SECTION_\nKnjige\n_START_PARAGRAPH_\nPisatelj Ivan Sivec je o Francu Fleretu napisal 3 knjige, in sicer Godec pred peklom (1989, ponatis 1994), Godec v vicah (2000) in Godec v nebesih (2010). Vse tri knjige opisujejo \xc5\xbeivljenjsko pot Franca Flereta pod psevdonim Franc Kranjc.'